  Майя Бывальцева Рио-де-Жанейроын Олимпи шудонъёслэн витетӥ нуналазы Россилэн сборноез быдэс комплект медальёс басьтӥз. Зарни медаль утӥз рапиристка Инна Дериглазова, азвесь — велосипедистка Ольга Забелинская, бронза — уясь Антон Чупков. Та нуналэ Россилэн сборноезлэн шыкысаз нырысетӥ медаль ваиз Ольга Забелинская. 2012-тӥ арын Олимпиадаын со кык бронза медаль басьтӥз вал. Таяз ӵошатсконъёсы пыриськемез сярысь тодмо луиз шудонъёс кутскон азьын кӧня ке нуналлы гинэ азьпал. Нимаз ворттылон капчиен ӧз мыны — зориз, кужмо тӧл пельтӥз. Озьы ке но, асьме спортсменка Америкаысь Кристин Армстронглы гинэ келяз. Рапиристка Инна Дериглазова финалын Италиысь Элиза Ди Франчискаен ваче вуиз. Нюръяськон секытэн мынӥз, одӥг вакытаз россиянка келя ни вал, но пумаз ассэ кияз кутыны быгатӥз но зарни медаль утӥз. Бронза медаль басьтӥз Россиысь уясьёс пӧлысь одӥгез тужгес егитэз Антон Чупков. Та дырлы таиз медалез тужгес бадӟым данъетэз луэ. Россиысь спортменъёс 200 метре брасс амалэн уянын берлозэ медалез утӥзы вал 1996-тӥ арын Атлантаын ортчем Олимпиадаын. Соку куинетӥ инты басьтӥз Андрей Корнеев, ивортэ ТАСС. Озьыен, Россиысь спортсменъёс та дырлы 15 медальёс утӥзы — 4 зарни, 7 азвесь но 4 бронза. Али асьме сборной таблицалэн 6-тӥ чураз (валь витетӥ). Медальёслэн лыдзыя азьпалан США (11 зарни, 11 азвесь но 10 бронза), кыкетӥ интыын Китай (10, 5, 8), куинетӥын Япония (6, 1, 11). Тегъёс: Спорт Олимпиада Россия данъетъёс Рио-де-Жанейро  